Jocul acuzațiilor după atentatul de la Moscova. Zelenski: "Și Putin, și alți ticăloși încearcă să arunce responsabilitatea"
La Moscova, oficialii caută vinovați pentru atacul terorist de la centrul comercial și, bineînțeles, Ucraina e pe buzele multora.
Fără să aducă dovezi, fostul președinte rus Medvedev sau propagandista Margarita Simonyan au dat vina pe Kiev pentru atentat.
La fel și Vladimir Putin, care a declarat că teroriștii capturați ar fi vrut să scape trecând granița în Ucraina.
Volodimir Zelenski a respins însă acuzațiile. Și americanii au dezmințit ipoteza, mai ales că gruparea ISIS a revendicat deja atacul.
Atenție, urmează detalii și imagini care vă pot afecta emoțional!
Gruparea jihadistă Stat Islamic a revendicat atentatul de la Moscova și a difuzat imagini cu presupușii atacatori, deși identitățile lor nu pot fi verificate. Cu toate astea, președintele rus Vladimir Putin a declarat că teroriștii ar fi avut legături cu Ucraina. În discursul său, liderul de la Kremlin nu a dat vina pe vreo grupare teroristă anume.
Vladimir Putin, președintele Rusiei: "Toți cei patru autori direcți ai atacului terorist, toți cei care au tras și au ucis oameni au fost găsiți și reținuți. Au încercat să se ascundă și să fugă în Ucraina, unde, conform datelor preliminare, li s-a pregătit un pasaj de trecere, pe partea ucraineană, pentru a traversa frontiera de stat."
De la Kiev, președintele ucrainean a respins declarațiile lui Putin și a adăugat că autoritățile ruse au obiceiul să dea vina pe alții pentru incidentele interne.
Volodimir Zelenski, președintele Ucrainei: "Ceea ce s-a întâmplat ieri la Moscova... e evident că și Putin, și alți ticăloși încearcă să arunce responsabilitatea pe altcineva. Folosesc mereu aceleași metode. Așa ceva s-a mai întâmplat. Au mai bombardat case, au mai avut loc atacuri armate și explozii și mereu dau vina pe alții. În loc să stea de vorbă cu cetățenii ruși, Putin a tăcut toată ziua, gândindu-se cum să dea vina pe Ucraina. Era absolut previzibil."
Pe de altă parte, analiștii occidentali cred că Vladimir Putin va trebui să dea explicații acasă, pentru modul în care s-au întâmplat lucrurile. Mai ales pentru faptul că serviciile secrete rusești nu au prins de veste despre iminența unui atentat terorist, dar și pentru că forțele speciale au intervenit târziu la locul atacului, când teroriștii deja plecaseră de acolo.
David Herszenhorn editor Washington Post: "E ceva de-a dreptul remarcabil, iar Putin va fi criticat, probabil, pentru asta. Am văzut oficiali ruși de rang înalt, fostul președinte Dimitri Medvedev printre alții, sugerând imediat că e vina Kievului. Serviciile americane au declarat că atacul poartă semnătura ISIS, chiar și ISIS l-a revendicat. Așa că vor fi niște întrebări dificile. La câteva zile după ce Putin a câștigat cu un scor categoric un nou mandat de șase ani, ceva atât de periculos și mortal se petrece în țara și în Capitala sa."
Washingtonul susține că nu există motive să fie pusă la îndoială revendicarea atacului de către Stat Islamic - mai exact de către ramura organizației teroriste din Caucaz. Iar Casa Albă afirmă că a avertizat, luna aceasta, serviciile rusești în privința producerii unui potențial atac terorist în locurile unde se adună mulți oameni. Uniunea Europeană și NATO au condamnat în termeni duri atacul, la fel și președintele turc Recep Tayyp Erdogan.
Sursa: Pro TV
Dată publicare:
24-03-2024 09:20